Document ID: 32004R0362

Komission asetus (EY) N:o 362/2004,
annettu 27 päivänä helmikuuta 2004,
AKT-maista peräisin olevan raa'an ruokosokerin tuonnissa sovellettavan etuuskohteluun oikeuttavan tariffikiintiön avaamisesta puhdistamoiden hankintatarpeisiin 1 päivän maaliskuuta 2004 ja 30 päivän kesäkuuta 2004 välisenä aikana
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sokerialan yhteisestä markkinajärjestelystä 19 päivänä kesäkuuta 2001 annetun neuvoston asetuksen (EY) N:o 1260/2001(1) ja erityisesti sen 39 artiklan 6 kohdan,
sekä katsoo seuraavaa:
(1) Asetuksen (EY) N:o 1260/2001 39 artiklan 1 kohdassa säädetään, että yhteisön puhdistamoiden tarkoituksenmukaisten hankintojen varmistamiseksi valtioista, joiden kanssa yhteisö on tehnyt etuuskohteluun oikeuttavia hankintasopimuksia, peräisin olevan raa'an ruokosokerin tuonnissa kannetaan erityinen alennettu tulli markkinointivuosina 2001/2002-2005/2006. Tähän mennessä neuvoston päätöksen 2001/870/EY(2) nojalla on tehty tällaisia sopimuksia ainoastaan Intian tasavallan ja AKT-EY-kumppanuussopimuksen(3) liitteeseen V liitetyssä AKT-sokeria koskevassa pöytäkirjassa nro 3 mainittujen Afrikan, Karibian ja Tyynenmeren maiden (AKT-maiden) kanssa.
(2) Päätöksen 2001/870/EY nojalla kirjeenvaihtona tehdyissä sopimuksissa määrätään, että kyseisten puhdistamoiden on maksettava raa'an sokerin takuuhintaa vastaava vähimmäisostohinta, josta vähennetään kyseisenä markkinointivuotena sovellettava mukautustuki. Näin ollen on syytä vahvistaa tällainen vähimmäishinta ottaen huomioon markkinointivuonna 2003/2004 sovellettavat seikat.
(3) Erityiseen etuuskohteluun oikeutetun sokerin tuontimäärät määritellään asetuksen (EY) N:o 1260/2001 39 artiklan mukaisesti yhteisön vuotuisen hankintaennusteen perusteella.
(4) Hankintaennusteesta käy ilmi tarve tuoda raakasokeria ja avata tässä vaiheessa markkinointivuodeksi 2003/2004 tariffikiintiöitä, joissa kannettavasta erityisestä alennetusta tullista määrätään edellä mainituissa sopimuksissa, yhteisön puhdistamoiden tarpeiden tyydyttämiseksi kyseisen markkinointivuoden osan aikana. Kiintiöt on näin ollen avattu komission asetuksella (EY) N:o 1115/2003(4) 1 päivän heinäkuuta 2003 ja 29 päivän helmikuuta 2004 väliseksi ajaksi.
(5) Raa'an ruokosokerin markkinointivuoden 2003/2004 tuotantoarviot ovat saatavilla, minkä vuoksi olisi avattava kiintiö markkinointivuoden toisen osan ajaksi.
(6) Jäsenvaltioiden vahvistamien puhdistuksen oletettujen enimmäistarpeiden ja hankintaennusteesta johtuvien puuttuvien määrien vuoksi on syytä myöntää puhdistusta harjoittaville jäsenvaltioille tuontilupia 1 päivän maaliskuuta 2004 ja 30 päivän kesäkuuta 2004 väliseksi ajaksi.
(7) Slovenia lisätään vuoden 2003 liittymisasiakirjalla niiden maiden joukkoon, joiden osalta hankintojen markkinointivuosittaiset enimmäistarpeet vahvistetaan asetuksen (EY) N:o 1260/2001 39 artiklassa. Koska Slovenian touko- ja kesäkuuta 2004 koskevat tarpeet sisältyvät sen liittymisestä alkaen markkinointivuoteen 2003/2004, komission asetuksen (EY) N:o 60/2004(5) 3 artiklassa niiden määräksi vahvistetaan 3264 tonnia. Ottaen huomioon tämä suhteellisen pieni määrä sekä suhteellisen lyhyt soveltamisaika, on annettava tuontitodistusten myöntämistä ja voimassaoloaikaa sekä puhdistusaikaa koskevat erityissäännökset.
(8) Olisi täsmennettävä, että eräissä tariffikiintiöissä tai etuuskohtelusopimusten mukaisesti tapahtuvaa ruokosokerin tuontia koskevista yksityiskohtaisista soveltamissäännöistä markkinointivuosiksi 2003/2004, 2004/2005 ja 2005/2006 sekä asetusten (EY) N:o 1464/95 ja (EY) N:o 779/96 muuttamisesta 30 päivänä kesäkuuta 2003 annettua komission asetusta (EY) N:o 1159/2003(6) on sovellettava uuteen kiintiöön.
(9) Jotta vältyttäisiin hankintojen keskeytymiseltä, olisi säädettävä, että kyseessä olevat jäsenvaltiot saavat myöntää todistuksia asetuksen (EY) N:o 1115/2003 mukaisesti tuotaville määrille, joille ei ole haettu todistuksia ennen 1 päivää maaliskuuta 2004, mainitun päivämäärän jälkeen markkinointivuoden 2003/2004 aikana.
(10) Tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Avataan päätöksen 2001/870/EY nojalla 1 päivän maaliskuuta 2004 ja 30 päivän kesäkuuta 2004 väliseksi ajaksi 30459 tonnin tuontitariffikiintiö CN-koodiin 1701 11 10 kuuluvalle puhdistettavalla raa'alle ruokosokerille, joka ilmaistaan mainitulla päätöksellä hyväksytyn kirjeenvaihtona tehdyn sopimuksen allekirjoittaneista AKT-maista peräisin olevana valkoisena sokerina.
Kyseisen tariffikiintiön järjestysnumero on 09.4097.
2 artikla
1. Kun vakiolaatuista raakasokeria tuodaan 1 artiklassa mainitun määrän rajoissa, siitä kannettava erityinen alennettu tulli on 0 euroa 100 kilogrammaa kohti.
2. Yhteisön puhdistajien vakiolaatuisesta raakasokerista maksama vähimmäisostohinta on 1 artiklassa mainittuna ajanjaksona 49,68 euroa 100 kilogrammaa kohti.
3 artikla
1. Tuontitodistuksia voidaan myöntää
a) asetuksen (EY) N:o 1260/2001 39 artiklassa mainittujen jäsenvaltioiden toimesta, Sloveniaa lukuun ottamatta, 1 artiklassa vahvistetussa kiintiössä ja 2 artiklassa säädetyin edellytyksin 27195 tonnin kokonaismäärälle;
b) Slovenian toimesta 3264 tonnin määrälle.
2. Slovenian myöntämät todistukset ovat komission asetuksen (EY) N:o 1159/2003 4 artiklan 4 kohdan toisesta alakohdasta poiketen voimassa kyseistä markkinointivuotta seuraavan kolmannen kuukauden loppuun. Sokerin puhdistusta voidaan mainitun asetuksen 18 artiklan 1 kohdasta poiketen toteuttaa kyseistä markkinointivuotta seuraavan neljännen kuukauden loppuun asti.
4 artikla
Asetusta (EY) N:o 1159/2003 sovelletaan tällä asetuksella avattuun tariffikiintiöön.
5 artikla
Asetuksen (EY) N:o 1115/2003 3 artiklassa mainitut jäsenvaltiot saavat myöntää kyseisessä artiklassa mainituille määrille, joille ei ole haettu tuontitodistuksia ennen 1 päivää maaliskuuta 2004, todistuksia kyseisten määrien tuontia ja puhdistusta varten 30 päivään kesäkuuta 2004 asti.
6 artikla
Tämä asetus tulee voimaan 1 päivänä maaliskuuta 2004.
Sen 3 artiklan 1 kohdan b alakohtaa ja 2 kohtaa sovelletaan Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen voimaantulopäivästä alkaen edellyttäen, että liittymissopimus tulee voimaan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä helmikuuta 2004.

Labels: 3
17
18